מירי בן-שמחון

מירי בן-שמחון (13 בינואר 1950 – 24 ביוני 1996) הייתה משוררת, סופרת ומתרגמת ישראלית.

חייה ושירתה
בן-שמחון נולדה במחנה מעבר בצרפת, בעת שהוריה היגרו ממרוקו לישראל, וגדלה בשכונת הקטמונים בירושלים. היא למדה ספרות עברית באוניברסיטה העברית ומשחק בבית צבי. עבדה במשרד פרסום, ערכה מדורים בעיתון "ירושלים" והייתה עורכת לשונית ומתרגמת במוסדות שונים.

בן-שמחון כתבה שירים, סיפורים קצרים, ועסקה גם בתרגום. ספר שיריה הראשון, מעוניינת לא מעוניינת, ראה אור ב-1983. בשנת 1985 ראה אור ספרה השני, שיבולת דקה בכד חרס עתיק. אחריו ראו אור ספרי השירה צמא (1990) ואקזיסטנציאליזם חרד (1998). האחרון פורסם לאחר מותה עם אחרית דבר של המשורר שמעון שלוש.
שיריה עוסקים בסוגיות מגדריות, אתניות, מעמדיות ותרבותיות-פוליטיות. אלה ארוגות זו בזו ביצירתה.

בשנת 1988 הקליט המשורר שמעון שלוש את מירי בן שמחון ביוזמתו ובמסגרת תפקידו כמנהל מפעל מסורות הלשון בחסותו של פרופ' שלמה מורג ז"ל באוניברסיטה העברית. במסגרת הקלטתו קראה המשוררת שירים שלה וכן מכתב שכתבה למשורר מאיר ויזלטיר.
בשנת 2010 פורסמה "שירת מרים: אנתולוגיה ביוגרפית על שירת מירי בן שמחון". ערך אותה המשורר וההיסטוריון דן אלבו, חבר קרוב של המשוררת.
ב-2018 ראה אור "רק האוויר בחוץ שגיא", אוסף השירים של בן שמחון. באותו ספר שערכה קציעה עלון, המקימה של הוצאת "גמא", פורסמו לראשונה שירים מתוך העיזבון של בן שמחון. במהלך עבודתה, עלון שיתפה פעולה עם אחיה של המשוררת, ידידיה בן שמחון, מפענח של כתב ידה. על כך היא כותבת בהקדמה לספר: "במשך ימים רבים ושעות אינספור עמלנו [...] על פענוח כתבי היד והתקנתם לדפוס. באורח נבואי ממש, נדמה כי מירי בן שמחון חזתה את היגיעה הרבה שנתייגע בפענוח כתב ידה הלא-קריא".

בשנת 2023, עשורים לאחר מותה, פורסמה בעיתון 'הארץ' רשימה שנמצאה בארכיון בן שמחון תחת הכותרת "זרמים תת-קרקעיים". הרשימה מתמקדת ביחסיה של בן שמחון עם המשוררת שלי אלקיים, שהגיבה לקריאה בה ברשימה משלה. בשנת 2024 פורסם בעיתון 'הארץ' סיפור קצר שנמצא גם הוא בארכיון בן שמחון תחת הכותרת "המריצה". את הסיפור ערכה דנה עדיקא שיזמה את פרסומו. זמן קצר לאחר מכן, בעקבות פנייה של קוראת העיתון, התברר כי מדובר בתרגום של סיפור קצר מאת הסופר האיטלקי לואיג'י פיראנדלו ("La carriola").

בן שמחון נהרגה בתאונת דרכים ב-24 ביוני 1996. עיזבונה שמור ב'מכון גנזים - אגודת הסופרים' (תל אביב).

סרט "אהבה מתרגשת לבוא" - סרט על חייה ומותה של מירי בן שמחון
"אהבה מתרגשת לבוא" הוא סרט דוקומנטרי שנעשה אודות חייה, ומותה על ידי הבמאים אלדד בוגנים וישראל וינקלר והתסריטאי ד"ר דן אלבו, על בסיס ספרו "שירת מרים". הסרט הופק בתמיכת ערוץ 11 ושודר בצאת חג סוכות ביום חמישי 12 באוקטובר 2017.
 אהבה מתרגשת לבוא - הסרט על מירי בן שמחון (1:15:06), יו-טיוב

ספריה
 מעוניינת לא מעוניינת, הוצאת הקיבוץ המאוחד, תל אביב, 1983.
 שבלת דקה בכד חרס עתיק, אל"ף, תל אביב, 1985.
 צמא, ספרית הפועלים, תל אביב, 1990.
 אקזיסטנציאליזם חרד, הוצאת כרמל, ירושלים, 1998. ספר מן העיזבון עם אחרית דבר של המשורר שמעון שלוש.
 רק האוויר בחוץ שגיא: כל השירים של מירי בן שמחון כולל שירים מן העזבון, הוצאת גמא, תל אביב, 2018. עם הקדמה ואחרית דבר מאת קציעה עלון.

מכתביה




לקריאה נוספת
 דן אלבו (עורך), שירת מרים, הוצאת כרמל, ירושלים, 2010.
 מנחם בן, "מאותתת לא מובנת על שביל חלב", תל אביב, 9 באוגוסט 1996, עמ' 67.
 שושנה ויג, "חיפוש אחר מילים מדויקות", מאזנים פ"ד(5–6), 2011, עמ' 91–92. 
 קציעה עלון, "מזרחיות בין 'מסכה' ל'פנים', בין 'אם' ל'אב': עיון בשלושה שירים של מירי בן-שמחון", הכיוון מזרח 8, חורף 2004, עמ' 50–54.
 קציעה עלון, "הדיאלוג הגלוי והסמוי: מירי בן שמחון ומאיר ויזלטיר", "השירשור: מאיר ויזלטיר – מירי בן שמחון – ויקי שירן", בתוך: אפשרות שלישית לשירה: עיונים בפואטיקה מזרחית, תל אביב: הקיבוץ המאוחד, 2011, עמ' 130–148.
 דליה מרקוביץ' וקציעה עלון, "הגבול הבלתי נראה: מעמד, אתניות ומגדר בשירה של מירי בן-שמחון 'נערה מן הקטמונים'", הליקון 76, חורף תשס"ז 2007, עמ' 30–34.

קישורים חיצוניים


 ד"ר אלי אשד "חייה ושירתה של מרים: ריאיון עם דן אלבו בעקבות הסרט התיעודי שכתב, "אהבה מתרגשת לבוא", על מירי בן-שמחון,יקום תרבות,אוקטובר 2017
 דן אלבו, משוררת ישראלית במשפחת מהגרים – הרהורים על שירת מירי בן-שמחון,"יקום תרבות" מאי 2020
 שושנה ויג, משיחה עם הקורא את אשר על ליבה – שירתה של מירי בן שמחון, יקום תרבות ,יוני ,2025

 נערה מן הקטמונים, באתר של מתי שמואלוף
 שמעון שלוש, "אני קרובה לאלוהים. אני אהבה", אחרית דבר בתוך "אקזיסטנציליזם חרד", 1998, באתר סימניה
 שמעון שלוש, "רגשות סותרים את האהבה", באתר סימניה


 מתי שמואלוף, מִרְיָם אַתְּ בְּמָרָה שְׁחוֹרָה: מודרנה מושעית: על אתניות, מגדר ושינוי חברתי בשירתה של מירי בן-שמחון, באתר העוקץ, 14 באפריל 2013

  קציעה עלון מקריאה שיר של מירי בן-שמחון "שיר ידידות מזרחי ואדיפלי", גלי צה"ל, נובמבר 2017




הערות שוליים

קטגוריה:משוררות כותבות עברית
קטגוריה:משוררים כותבי עברית
קטגוריה:משוררות ישראליות
קטגוריה:משוררים ישראלים
קטגוריה:עורכות ספרותיות ישראליות
קטגוריה:עולות לאחר קום המדינה: 1948–1950
קטגוריה:עולים לאחר קום המדינה: 1948–1950
קטגוריה:ישראליות ילידות צרפת
קטגוריה:ישראלים ילידי צרפת
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בוגרות בית צבי
קטגוריה:בוגרי בית צבי
קטגוריה:פעילות פמיניזם מזרחי
קטגוריה:בלשניות ולשונאיות ישראליות
קטגוריה:בלשניות ולשונאיות עבריות
קטגוריה:הרוגי תאונות דרכים בישראל
קטגוריה:הרוגות תאונות דרכים בישראל
קטגוריה:ישראליות שנולדו ב-1950
קטגוריה:ישראלים שנולדו ב-1950
קטגוריה:ישראליות שנפטרו ב-1996
קטגוריה:ישראלים שנפטרו ב-1996